정조 20년
丙辰十月十八日辰時上御熙政堂常參次對兼行入侍時行都承旨李鼎揆行左承旨洪義榮行右承旨李晩秀左副承旨洪義浩右副承旨朴宗來同副承旨金熙朝記事官金履永假注書李泳夏記注官金良倜記事官吳泰曾檢校直閣金勉柱檢校待敎沈象奎徐有榘待敎李存秀東班右議政尹蓍東行禮曹判書閔鍾顯左參贊具庠右參贊李致中漢城府判尹權吏曹判書沈煥之戶曹判書李時秀司諫李羽逵掌令鄭㝡成應敎李明淵副校理鄭來百修撰金熙采吏曹正郞李運行禮曹正郞閔廣魯戶曹佐郞宋益鼎監察李秉德司錄嚴思彦西班安昌君燝綾城尉具敏和判敦寧金持默行上護軍李柱國行兵曹判書鄭好仁刑曹判書李得臣行大護軍李秉鼎李敬懋李在學金載瓚工曹判書申光履行護軍徐有大開城留守趙鎭寬行護軍李漢豊鰲恩君李敬一僉知尹說兵曹正郞南達孫刑曹佐郞李祉亨工曹佐郞具興遠以次侍立訖引儀引常參官行四拜禮上曰有啓辭官升堂無啓辭官退出蓍東進前曰近日寒暄不調聖體若何上曰一樣矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣上曰常參久未爲之今此臨殿正欲聞民國嘉猷卿等畢陳無隱可也蓍東曰卽見開城留守趙鎭寬所報則以爲大小南面民人所食還穀折米二百六十四石零卽金川平倉穀而平倉移建於邑內相距或至七八十里或百里之遠明年以後又無受還於他官之義今若以兩面民人所受金川穀依數相換於金川民所食大興餉穀田米豆太二千一百二十七石之內則事勢兩便而白峙鎭處在大南面旣有餉穀如以兩面還穀之相換者姑令捧留於白峙倉則新屬峽氓之息肩固爲目下實惠爲辭矣兩面民所受金川還穀折米二百六十四石零之相換於金川民所受大興餉穀及姑令捧留於白峙倉事今當新屬之初俱以便宜於民當爲實惠竝依報施行之意分付何如上曰依爲之出擧條上曰三使臣入侍出榻敎履永承命出傳與上使沈頤之副使柳焵書狀官李翊模偕入進伏蓍東曰我國採金莫盛於近日而上無常貢下多潛採象胥商賈輩之冒禁通貨於彼國者厥惟久矣且銀貨漸貴金利甚博故常定之包雖患不足潛售之金網利不少徒使彼國覘我産金而邦禁不行私僞漸滋臣謂與其啓奸竇而輕邦禁無寧通貨路而補國用其爲得失皦然明矣上曰此事予亦有商量者久矣蓋莫寶於金莫利於金防利之難甚於防川且貨者泉也治貨之術宜如治水因其勢而利導之而已豈可遏而湮之使不得流行哉且金之於我國實是無用之物則以我國無用之物易彼國有用之物實是通有無行貨泉之術也方今我國之銀幣漸貴至於使行之包未充常數則以金換銀歸之實用上得通貨之宜下無冒禁之僞者乃是因時制宜因弊立法之要道而事係創始正所難愼卿言如此合有商量矣蓍東曰此非獨臣之見爲然曾與開城留守趙鎭寬有所論詳矣上敎鎭寬曰陳卿意見可也鎭寬曰松民之以此爲言臣亦稔聞蓋金者非寒衣飢食之資也在我國上而無實用之利下而有冒禁之弊而其所交易以來者又是無益之物也臣意則以爲斷自今番使行以我之金換彼之銀俾補國用宜矣上曰三使臣進前上敎頤之曰今番專對之任予所以加意愼擇卿亦體予至意可也俄者大臣所奏以金換銀之事可以必成乎備陳所見可也頤之曰此事公私兩便無容更議者而但彼中物情有未遙度今行當爲採探以爲權輿之地矣上曰副使之意何如焵曰事甚便好臣則別無異同之見矣上曰近日未有議到於此等事者而松留之見能及於務實予甚嘉之此事須與上使十分商確爲先試可而無若向來紅蔘事可也上曰應製入格儒生頒賞諸儒生行四拜禮上曰今日適値朝會事務多端故欲召見儒生而未之果爲儒生先爲退去可也上敎蓍東曰昨日政院請牌三重臣之事卿果聞之乎蓍東曰未及詳聞矣上曰近日朝廷紀綱掃地日前臺臣啓語別無可引之端而身爲重臣乃敢强覓引嫌深夜違召致煩酬應事之不誠莫此爲甚又況法司之任在所愼擇則今之法官豈皆古之皐陶乎雖皐陶之賢所治者士師之職而已必不以此等細節作爲引嫌矣昨日傳敎中以舊染汚俗言之而此亦十數年來習俗之所使也渠輩致位崇高受國厚恩但當圖報之不暇而他般勢利之趨貪冒之習非止一再而至於此等微細之事强引臺啓泛及之句語欲爲去就之節拍者豈不萬萬駭然乎刑判則以向來草記事今此引嫌亦或無怪而至於判尹事予甚非之尤所慨然者也且向來李在學事亦豈成說乎日前之還差籌堂實出於含容之意而近日朝綱如是誰與共國乎蓍東曰昨日違召三重臣之事極爲駭然矣臣聞故相臣閔鼎重爲戶判時相臣鄭太和因事端請削其職而翌日旋爲敍用牌招筵臣有曰旣被相臣之請削彼必引嫌不進矣相臣獨曰此重臣本知事體必不以此爲嫌矣及夫聞命卽進乃曰身爲大臣論斥有司之臣誠爲得體吾當受而爲罪豈可引嫌而坐違召命乎其時人皆讚歎至今傳爲美談以故相之事試觀今日則臣不勝慨然矣上曰待敎李存秀之疏到院退却云近來此等格外拘忌便成弊風三年免喪後初陳之疏却而不納者豈成說乎此亦非今日承宣之失而已卽近年習俗中出來者也蓍東曰誠如聖敎矣好仁曰木覓鞍峴兩烽軍本無料布故願入者絶罕以近畿良民艱辛充額則各該邑視若尋常輒定他役前後筵稟申飭非至一再近或有更侵之弊畿內諸處烽臺則軍卒有如干復戶保人而官吏輩中間作傭使烽軍往往有不得受食之患云其爲駭然莫此爲甚此後則木覓鞍峴兩烽軍則毋得以他役侵責畿內諸烽軍則復戶保人亦爲一一推給而如是申飭之後下吏之如前幻弄或有任置之弊當該守令隨現重勘之意出擧條嚴飭何如上曰依爲之出擧條鍾顯曰先正臣文正公金麟厚陞配文廟時本家祠版遣官賜祭賜敎書日字令日官推擇則來十一月初六日爲吉云以此日知委擧行何如上曰依爲之出擧條鍾顯曰文正公金麟厚改諡後所享筆巖書院位版當爲改題知委本道使之擧行何如上曰依爲之出擧條時秀曰慶熙宮修改之役今則冬寒已屆待來春而爲之似好矣上曰依卿言爲之可也上曰李貞翼之純忠偉烈至今照人耳目予所曠感而但其家近久零替未有科名之能繼先業者極爲寥寥矣今番試射其後孫登科此是故家稀貴之事故日前傳敎中至有諸武將視同鼻祖之語矣蓍東曰誠如聖敎矣上曰訓將之曾孫又於今番試射登科可賀可賀且觀其射法不似新投筆者之所爲卿何能敎其射藝乎柱國曰近於公故之暇渠亦頻頻肄射矣上曰文而有具綾恩之家武而有訓將之家誠一代稀有之事也訓將相貌豐厚宜其有完福而近觀將任如禁訓將摠使者相貌魁梧實無愧於古之將臣矣蓍東曰然矣上曰訓將玄孫子女合爲幾何柱國曰有男一女三而男孫今年爲六歲矣上曰過十年則卿之年當爲幾何柱國曰臣年當爲八十七矣上曰臺諫進前羽逵等曰請寢罪人鄭致達妻出置城外之命依前還發配所亟令王府快正典刑措辭懸上上曰不允出擧條羽逵等曰請物故罪人德相亟施孥籍之典措辭懸上上曰不允出擧條羽逵等曰請逆賊尙喆追施孥戮之典措辭懸上上曰不允出擧條羽逵等曰請亟寢昧爽以後申禁之命因許捧入未徹之啓特賜允兪半行刀削羽逵等曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭懸上上曰不允出擧條羽逵等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭懸上上曰不允出擧條羽逵等曰請物故罪人國榮亟施孥籍之典措辭懸上上曰不允出擧條羽逵等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭懸上上曰不允出擧條羽逵等曰請承款後物故罪人九宗亟施孥籍之典措辭懸上上曰不允出擧條㝡成曰請寢罪人李汝節定配之命更令王府嚴覈取服施以當律措辭懸上上曰不允出擧條㝡成曰今當拜表之日適有區區所見故敢此仰達矣我東以禮義之邦素爲中國之所見待而近聞使行之入于彼境也驛卒馬夫輩欺竊成習奸弊多端站店盤纏惟意減給市肆物貨多方誘奪渠輩看作能事彼人目爲盜賊貽羞他國已無可言而且或假稱裨幕之類許久留館之際托以遊觀無處不往取笑之端無恥之習往往有之不勝駭然此與下屬之貽羞尤有甚焉臣謂今番使行另加飭敎使之嚴束下卒操切幕裨俾無如前之弊宜矣上曰以此各別嚴飭可也出擧條㝡成曰臣於畿邑民隱竊有所憂憫者自古畿內元無勅米近年創置雖爲民邑便宜之方而行之未久弊隨而生蓋其設置也各邑還穀中除出幾百石換作勅米名色而斂散取耗歲加添補限以幾石之數定爲幾年之規以一邑言之準以千石之限則初年以還穀換作勅米者爲三百石而明年如之又明年復如之限三年則竝耗條恰滿千石後自其翌年更勿換作亦勿添補事明有定式矣今過幾年蠹弊蝟興各邑之租太諸穀幾盡變爲米條而以米爲名者皆稱勅需及其捧納之際米色極其精鑿斗數過於準捧以價論之倍於他米而元數之外年年增益一戶所納大戶則至於六七石之多殘獨小戶亦不下一二石計其戶而數其石則千石設置之邑將至於二三千石之數此蓋奸吏夤緣幻弄多端守宰不察民受其困目今畿邑痼弊莫此爲甚今當捧糴之時此宜先禁臣謂卽令廟堂行會列邑勅米之數外加捧者一一査出元數則一依定式無敢增益其餘則還作還穀本色俾紓生民之困瘁明示朝家之德意宜矣上曰依爲之出擧條㝡成曰漢城府判尹權前後寵擢罔非造化之特恩宜其身不自有隨事竭蹶而名位旣顯過有自重之心强引臺啓之句語作爲去就之節拍殆若自附於辭官之高致而深夜違牌致煩酬應揆以義分此固未妥且以京兆聽訟事多有人言之是非夫部內禁標之地不許士夫之入葬法意甚嚴而近聞西郊有一班族犯葬於字內地而且爲壓逼於民村故相與訟辨于京兆畢竟民村落訟稱冤多端而且其犯葬處則尙此仍置論以法意大失訟體由後由前不可無責臣謂漢城判尹權施以罷職之典宜矣上曰依爲之出擧條上敎曰西郊禁標內士夫家入葬與民相訟事果有之乎曰許多訟牒中臣未能倉卒記得矣上曰旣爲法官此等冒禁之事豈可曰不知乎曰向有一班族入葬於常民塚後常民不待官決私自平土事呈辨於臣府故臣於其時常民則治其平土之罪班族則以禁標內犯葬事使卽掘移矣上曰近來判尹事去益駭然昨日引嫌違召致煩深夜酬應已極駭然而今因臺臣所奏親問本事之委折則初以不知爲言終乃掩之不得含糊呑吐者尤萬萬怪駭卿其退去趨出上敎㝡成曰判尹罷職事當以啓辭爲之而以所懷奏之者殊欠臺體矣㝡成曰臣本姿性庸愚見識謏淺淸朝耳目之任自知不堪久叨見識尙此蹲仍今當賓對冒沒登筵而及至傳啓之際末端論人宜以所啓仰達而混稱所懷矇然做錯筵體至重所失甚大以此情踪何敢晏然於臺次乎請命遞斥臣職上曰勿辭亦勿退待出擧條羽逵曰請金甲島爲奴罪人克觀古今島爲奴罪人克泰更令王府嚴鞫得情快正王法措辭懸上上曰不允出擧條羽逵曰請逆賊尙魯亟施孥戮之典措辭懸上上曰不允出擧條羽逵曰請亟寢秋曹罪人柳師文放釋之命仍令王府設鞫嚴問快正典刑措辭懸上上曰亟停勿煩出擧條羽逵曰請島配罪人李周奭更令王府拿致加刑限己身島配雖有赦典永勿擧論措辭懸上上曰不允出擧條羽逵曰敬大臣自是九經之第一義而朝家禮使之道與庶僚不同首揆年衰病甚不赴朝堂今日常參又未登筵中書事務之曠廢誠爲可悶而日前相箚批旨中有時政之愆繆卿雖欲匡救得乎之敎此雖出於我聖上軫念老臣俾便調養之盛意而使大臣果有臥閤論道之才則豈無匡救時政之策乎今此批敎在聖朝禮使之道恐有所未盡也請還收相箚批旨以盡九經之義焉上曰更究文勢爾當自覺錯看矣出擧條宗來曰司諫李羽逵府啓未畢之前院啓徑先發端有違臺體推考警責何如上曰依爲之出擧條羽逵曰臣姿性魯莽言議巽軟淸朝言責之任本無堪承之望而適當賓對有命不免冒沒登筵臺體生疎瘡疣畢露至有承宣請推之擧臣滿心惶愧靡所容措其何敢一刻晏然於臺次乎請命遞斥臣職上曰勿辭亦勿退待出擧條明淵曰副校理金近淳旣有只推之命更卽牌招察任何如上曰依爲之出擧條上敎明淵曰職在論思之任及登筵席他無所奏只以僚官牌招事有若塞責然者不知其爲得體也明淵曰常參是逐日爲之之事故未有所以仰達者矣上曰日陳昌言何所不可乎宗來曰應敎李明淵當此常參朝啓以循例草記之事登筵陳達事甚未安推考何如上曰依爲之出擧條宗來曰副校理鄭來百修撰金熙采旣有合所懷而長僚就坐之後始爲陳達事甚未安推考何如上曰依爲之出擧條上敎來百熙采曰若是聯陳之事則當與長僚同參今於長僚就坐之後兩玉堂齊進雖未知所陳者何事而體例則不然退與商議果當聯陳之事則與長僚同進不爾則獨陳可也來百曰今日常參有命於遇災修省之餘勤勵諮訪之意有足欽仰行公諸臺所當一齊進參況有日前飭敎則無端不參極涉未安雖未知情病之如何而不可無警臣謂今日行公不入來諸臺竝施譴罷之典宜矣上曰依爲之出擧條來百曰臣學疎識蔑不足備顧問之列而日前適値雷異猥陳聯箚言旣庸常無足槪聽臣自顧慙惶無地可容而又於今日常參有命臨殿諮訪臣於是益仰我聖上遇災警勵之盛意此誠盡言之會而其奈空疎之見拙訥之言終無以裨聖德而開天聽則雖使强覓條列不過如箚辭之沒模稜而止耳一猶慙恧其可再踵前套以重不誠之罪哉然而常談之中亦有妙理臣嘗觀朱子封事深服大賢告君之忠有非後世容悅之比而其中戊申封事六條綱領萬言開陳最爲切至之論其所謂大本也急務也無一字不出於愛君憂國之誠矣今我殿下聖學卓越洞貫今古此等文字無異茶飯不足仰勉而第其指陳時弊切近事情千載之下有足以激切而感發者封事之言固難盡施於今日今日之弊未必盡同於封事而殿下以宋宗秉燭之意寘在香案常常披覽有若朱夫子敷陳於今日殿下之前者深存有改無勉之聖念則其於鑑古創今弭災召和之道大有勝於今日廷臣畏首畏尾之言伏願深留聖意焉上曰所陳好矣當留意出擧條上敎頤之等曰今番方物備入二起若聖節方物只入一起則所餘一起當有區處之道將何以爲之而前例則何如云耶頤之曰前則或發賣或保授矣上曰今番須從便爲之而首譯亦甚勤幹必詳探彼中事情無若金倫瑞之糢糊往來也上曰首譯召入首譯鄭思玄進立堂下上曰今番方物區處汝須商議務爲周詳之策可也上曰使行出來時書冊之禁自前截嚴而今番亦須另加申飭雖片隻文字無令出來也非但雜書也禁令當從經典始我國所刊冊子編卷稍大正合講讀之資而至於唐板則編輕而便於臥看紙薄而難於繙讀未有箕踞而心不慢者則比之常板不及遠矣至於文綺等物出來事我國之俗衣不尙錦錦綺綾緞皆是無用之物厚價換貿適足爲煩弊之端至若大楪文緞則有緊於軍服之用此則不可不貿來卿須細看事目務從方便可也上曰副使之軍官誰也焵曰李彝煥任希澤及臣四寸柳檾也上曰近來承文提調之規避於政府査對之役已成痼弊此後則耆堂外一竝赴參事永爲定式可也査對不參之首題者卽彼重臣李秉鼎也當事占便心切慨然矣頤之曰臣旣銜命出疆所帶宗廟署景慕宮長興庫三提擧竝在當遞之中廟宮提調事體自別仍帶出去甚惶悚故敢此仰達矣上曰卿言如此卿之所帶兩提擧許遞出擧條頤之等先退上曰萬里行役善爲來往也上曰冬至正使沈頤之所帶宗廟署提調景慕宮提調竝許遞出榻敎上曰監察李秉德司錄嚴思彦渠以微末庶官敢於臺臣登筵之際混同參入事甚駭然不可以一時做錯言也上曰監察李秉德司錄嚴思彦竝拿處出榻敎命退諸臣以次退出